Perry Mason

Perry Mason on kirjanduslik tegelaskuju – advokaat, kes on paljude Erle Stanley Gardneri kriminaalromaanide peategelane. Koos oma sekretäri Della Streeti ja temaga koostööd tegeva detektiivibüroo juhataja Paul Drake'iga lahendatakse peamiselt kohtuasju, kus mõrvas süüdistatakse neid, kes tegelikult süüdi pole.

 Tegevus advokaadina 

Uurimise käigus ei kohku Mason tagasi meetodite ees, mida tänapäeva õigusteadus vaevalt eetiliseks saab pidada: tunnistajate peitmine, tõendusmaterjali varjamine, ametnikele eksitavate vihjete andmine, sanktsioneerimata läbiotsimine jne. Enamasti aga osutuvad need meetodid õigustatuteks, kuna selgub, et süüdistatav oli süüdi lavastatud või mingil muul viisil valesüüdistuse ohver.

Peaaegu kõigi Gardneri Masoni juttude kulminatsioon on kohtuprotsess süüdistatava üle, mille võitmine süüdistatava advokaadina näib kõrvaltvaatajale väga ebatõenäoline. Enamasti päästab Mason end sellega, et on enne protsessi hankinud otsestest allikatest ja mitteametlikke andmeid, mis annavad talle kätte süüdistuse nõrgad kohad ning lubavad teatud loogiliste järelduste kaudu süüdistuse aluseks oleva tõendusmaterjali naeruvääristada. Masoni meetodile on iseloomulik, et ta hangib tihti lõplikku tõendusmaterjali alles kohtus tunnistajatega manipuleerides, bluffides tunnistaja või mõne kohtusaalis viibija niikaugele, et sellel tekib vajadus võtta midagi viivitamatult ette väljaspool kohust, kuhu Mason teda siis otse kohtusaalist istungi vaheajal jälitab ning nii protsessi päästab.

Enamasti on süüdistajaks ringkonnaprokurör Hamilton Burger, kelle kannatus hoolimata kõigist ettevaatusabinõudest protsessi käigus katkeb ja kes Masoni suhtes isiklikuks läheb ning järgmise päeva ajalehtedes naerualuseks saab. Mason säilitab avalikkuse ees alati oma reputatsiooni. Sageli on Perry Mason oma julgete meetodite tõttu ka ise peaaegu kohtualuseks saamas, kuid pääseb alati – nagu ka detektiiv Paul Drake –, kuna toob välja süüteod, mille takistamiseks või avastamiseks tal neid meetodeid tarvis oli, rõhudes tihti advokaadi ja kliendi suhte konfidentsiaalsusele. Mason jääb lõppkokkuvõttes alati eetiliselt paremasse valgusse kui kõik teised protsessi osalised, kuna isegi prokurör tavatseb tunnistajaid mõjutada ja arvatavalt õigustatud süüdistuse tarvis fakte kalevi alla panna.

Mason põlgab vandekohtunike mõjutamist ja muid kaudseid kohtuliku veenmise võtteid ning advokaate, kes neid võtteid meisterlikult kasutades leiba teenivad, ning taotleb alati otseste tõendite paljastamist.

 Isikuomadused ja harjumused 
Perry Mason ei ole kontoris istuja tüüpi, vaid ta tavatseb alati uurimisse sekkuda ning teeb seda vägagi elukogenud moel ja pelgamata kõikvõimalikke kaheldava väärtusega kavalusi. Tal on õrnalt südamlik suhe oma sekretäri Dellaga, kes ühelt poolt Masoni pärast muretseb ja tema ebaõnnestumist kardab, kuid teiselt poolt tema äärmuslikele afääridele kaasa aitab ja elab. Seejuures ei saa aga nende suhet pidada rangelt võttes armusuhteks.

Masonile meeldivad Türgi saun, massaaž kuumade linadega, Prantsuse köök ja Marlboro sigaretid. Tal on kombeks aidata neid, kelle juhtumid talle endale huvi pakuvad, isegi siis, kui neil tasu maksta pole. Ta pole põlanud võtta kliendiks näiteks kassi ("Majahoidja kassi juhtum"). Juhtumi uurimisel tuleb tal sageli öösiti inimesi äratada ning päevade viisi magamata olla, mille all kannatab alistunult ka tema detektiivist partner Paul Drake, kellel kõige kibedama uurimise puhul isegi söömiseks aega ei jää.

Kategooria:Kriminaalkirjanduse tegelaskujud